ಕಾವೇರಿ ಕೂಗು ಯೋಜನೆಗೆ ನಾವು ಒಪ್ಪಿಗೆ ನೀಡಲ್ಲ.. ಹೈಕೋರ್ಟ್ಗೆ ರಾಜ್ಯ ಸರ್ಕಾರ ಸ್ಪಷ್ಟನೆ ಬೆಂಗಳೂರು: ಕಾವೇರಿ ಕೂಗು ಅಭಿಯಾನ ಯೋಜನೆಯಡಿ ಜನ್ರಿಂದ ಹಣ ಸಂಗ್ರಹ ವಿಚಾರದ ಅರ್ಜಿ ವಿಚಾರಣೆ ಹೈಕೋರ್ಟ್ ಮುಖ್ಯ ವಿಭಾಗೀಯ ನ್ಯಾಯಪೀಠದಲ್ಲಿ ನಡೆಯಿತು. ಈ ಯೋಜನೆಗೆ ರಾಜ್ಯ ಸರ್ಕಾರ ಯಾವುದೇ ಒಪ್ಪಿಗೆ ನೀಡಿಲ್ಲವೆಂದು ಸರ್ಕಾರ ಸ್ಪಷ್ಟನೆ ನೀಡಿತು. ವಿಚಾರಣೆ ವೇಳೆ ರಾಜ್ಯ ಸರ್ಕಾರದ ಪರ ವಕೀಲರರಿಂದ ಲಿಖಿತ ಮಾಹಿತಿ ಸಲ್ಲಿಕೆ ಮಾಡಲಾಗಿದೆ. ಈಶ ಸಂಸ್ಥೆಯೂ ಯೋಜನೆಗೆ ಅನುಮತಿ ಕೇಳಿ 2019 ರಲ್ಲಿ ಯೋಜನಾ ವರದಿ ಸಲ್ಲಿಸಿತ್ತು, ಮುಖ್ಯ ಕಾರ್ಯದರ್ಶಿ ನೇತೃತ್ವದ ಸಭೆಯಲ್ಲಿ ಚರ್ಚಿಸಿ ಅರ್ಜಿಯನ್ನು ತಿರಸ್ಕರಿಸಲಾಗಿದೆ. ನದಿ ತಪ್ಪಲಿನಲ್ಲಿ ರೈತರ ಸಹಯೋಗದೊಂದಿಗೆ ಗಿಡ ನೆಡಲು ಯೋಜನೆಯಾಗಿದೆ. ಅದಕ್ಕಾಗಿ ಅರಣ್ಯ ಇಲಾಖೆ ರೂಪಿಸಿರುವ ಯೋಜನೆಗೆ ಅನುಮತಿ ನೀಡಲಾಗಿದೆ. ಇದಕ್ಕೆ ರಾಜ್ಯ ಸರ್ಕಾರ 28 ಕೋಟಿ ರೂಪಾಯಿಯನ್ನ ಮೀಸಲಾಗಿ ಇಟ್ಟಿದೆ. ಅದರಲ್ಲಿ ಸುಮಾರು 8 ಕೋಟಿ ಮೊತ್ತವನ್ನು ಬಿಡುಗಡೆ ಮಾಡಲಾಗಿದೆ ಎಂದು ರಾಜ್ಯ ಸರ್ಕಾರದ ಪರ ವಕೀಲರು ಲಿಖಿತ ರೂಪದಲ್ಲಿ ಮಾಹಿತಿ ಸಲ್ಲಿಸಿದರು. ನೀವು ನೀಡಿರುವ ಮಾಹಿತಿಯಲ್ಲಿ ಹಲವು ಗೊಂದಲಗಳಿರವುದು ಕಂಡು ಬರುತ್ತಿದೆ, ಮುಂದಿನ ವಿಚಾರಣೆಯ ವೇಳೆ ಸಮಗ್ರ ವರದಿ ಸಲ್ಲಿಸುವಂತೆ ಹೈಕೋರ್ಟ್ ಆದೇಶ ನೀಡಿತು. ಪ್ರಕರಣದ ವಿಚಾರಣೆಯನ್ನು ಮುಂದಿನ ಆಗಸ್ಟ್ 13 ಕ್ಕೆ ಮುಂದೂಡಲಾಯಿತು. ವಾದ ಪ್ರತಿವಾದ: ಈಶ ಫೌಂಡೇಷನ್ ಪರ ಹಿರಿಯ ವಕೀಲ ಅಶೋಕ್ ಹಾರನಹಳ್ಳಿ ವಿಚಾರಣೆ ವೇಳೆ ಹಾಜರಾಗಿದ್ದರು.. ಅರ್ಜಿದಾರರ ಮತ್ತು ವಕೀಲರಾಗಿ ಎ.ವಿ ಅಮರನಾಥನ್ ಹಾಜರಾಗಿದ್ದರು. ಇಬ್ಬರೂ ಹಿರಿಯ ವಕೀಲರ ನಡುವೆ ಇಂದು ಬಿರುಸಿನ ವಾದ ಪ್ರತಿವಾದ ನಡೆಯಿತು. ಹಿಂದಿನ ವಿಚಾರಣೆ ವೇಳೆ ಎ.ವಿ ಅಮರನಾಥನ್ ವಿರುದ್ಧ ಹೈಕೋರ್ಟ್ ದಂಡ ವಿಧಿಸಿದ್ದ ವಿಚಾರ ಪ್ರಸ್ತಾಪಿಸಲಾಗಿತ್ತು, ಇದಕ್ಕೆ ಪ್ರತಿಯಾಗಿ ಇಂದು ಅರ್ಜಿದಾರರಾದ ಅಮರನಾಥನ್ ರಿಜಾನ್ಡರ್ ಸಲ್ಲಿಸಿದ್ದರು. ಅದರಲ್ಲಿ ಸದ್ಗುರು ಜಗ್ಗಿ ವಾಸುದೇವನ್ ವಿರುದ್ಧ ಕ್ರಿಮಿನಲ್ ಪ್ರಕರಣಗಳನ್ನು ದಾಖಲಿಸಲಾಗಿತ್ತು. ಅವರ ಆಶ್ರಮದಲ್ಲಿ ನಾಲ್ವರು ಯುವತಿಯರು ನಾಪತ್ತೆಯಾಗಿದ್ದಾರೆ ಈಶ ಪ್ರತಿಷ್ಠಾನ 3 ಸಾವಿರ ಎಕರೆ ಒತ್ತುವರಿ ಮಾಡಿದೆ ಎಂದು ಆರೋಪಿಸಿದ್ದರು. ಇದಕ್ಕೆ ಆಕ್ಷೇಪಿಸಿದ ಈಶ ಫೌಂಡೇಶನ್ ಪರ ವಕೀಲ ಅಶೋಕ್ ಹಾರನಹಳ್ಳಿ.. ಅರ್ಜಿದಾರರು ಸಾರ್ವಜನಿಕ ಹಿತಾಸಕ್ತಿಗಿಂತ ವೈಯಕ್ತಿಕ ಹಿತಾಸಕ್ತಿ ಹೊಂದಿದ್ದಾರೆ. ಪ್ರತ್ಯುತ್ತರ ನೀಡಿದ ಅಮರನಾಥನ್ ನನ್ನ ಪ್ರಕರಣಗಳಲ್ಲಿ ಕೋರ್ಟ್ ದಂಡ ಹಾಕಿದೆ ಎನ್ನುವುದಾದರೆ ಸದ್ಗುರು ಅವರ ವಿರುದ್ಧ ಎರಡು ಎಫ್ಐಆರ್ ದಾಖಲಾಗಿದ್ದವು ಎಂದರು. ಜತೆಗೆ, ನನ್ನ ಅರ್ಜಿ ಉದ್ದೇಶ ಜನರ ಹಣ ದುರ್ಬಳಕೆಯಾಗಬಾರದು ಎಂಬುದಷ್ಟೇ ಆಗಿದೆ ರಿಜಾನ್ಡರ್ ಗೆ ಆಕ್ಷೇಪವಿದ್ದರೆ ಅದನ್ನು ಹಿಂಪಡೆಯುವುದಾಗಿ ಹೈಕೋರ್ಟ್ ಗೆ ತಿಳಿಸಿದರು. ಇನ್ನು ಅಮರನಾಥನ್ ರವರ ಮಾತಿಗೆ ನ್ಯಾಯಪೀಠ ಪೀಠ ಒಪ್ಪಿಗೆ ಸೂಚಿಸಿತು. ಪ್ರಕರಣದ ಹಿನ್ನೆಲೆ ಈಶ ಸಂಸ್ಥಾನ ಎಂಬ ಸಂಸ್ಥೆ ಕಾವೇರಿ ನದಿ ತಪ್ಪಲಿನಲ್ಲಿ ಸುಮಾರು 252 ಕೋಟಿ ಮರಗಳನ್ನು ನೆಟ್ಟು ಬೆಳೆಸುತ್ತೇವೆ ಎಂದು ಫೌಂಡೇಷನ್ ಮುಖ್ಯಸ್ಥ ಸದ್ಗುರು ಜಗ್ಗಿ ವಾಸುದೇವ್ ನೇತೃತ್ವದ ತಂಡ ಕಾವೇರಿ ಕೂಗ ಅಭಿಯಾನ ಶುರುಮಾಡಿದೆ. ಅದಕ್ಕಾಗಿ ಪ್ರತಿ ಗಿಡಕ್ಕೆ ಸಾರ್ವಜನಿಕರಿಂದ 42 ರೂಪಾಯಿ ಹಣ ಸಂಗ್ರಹಿಸುತ್ತಿದೆ. ಇದನ್ನು ಪ್ರಶ್ನಸಿದ ವಕೀಲ ಎ.ವಿ. ಅಮರನಾಥನ್ ಸಾರ್ವಜನಿಕರಿಂದ ಈ ರೀತಿ ಹಣ ಸಂಗ್ರಹಿಸುತ್ತಿರುವುದು ಕಾನೂನು ಬಾಹಿರ ಎಂದು ಆಕ್ಷೇಪಿಸಿ ಹೈಕೋರ್ಟ್ಗೆ ಪಿಐಎಲ್ ಸಲ್ಲಿಸಿದ್ದಾರೆ. ಆ ಅರ್ಜಿ ವಿಚಾರಣೆ ಹೈಕೋರ್ಟ್ ಮುಖ್ಯ ನ್ಯಾಯಮೂರ್ತಿ ಎ.ಎಸ್ ಓಕ ನೇತೃತ್ವದ ವಿಭಾಗೀಯ ಪೀಠದಲ್ಲಿ ವಿಚಾರಣೆ ನಡೆಯುತ್ತಿದೆ.